[bookmark: _GoBack]
RELACION 
PËR PROJEKTLIGJIN 
PËR
DISA SHTESA DHE NDRYSHIME NË LIGJIN NR.20/2020 “PËR PËRFUNDIMIN E PROCESEVE KALIMTARE TË PRONËSISË NË REPUBLIKËN E SHQIPËRISË”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Ky projektligj ka si synim kryesor përmirësimin e kuadrit ekzistues ligjor për përfundimin e proceseve kalimtare të pronësisë, nëpërmjet qartësimit, saktësimit e plotësimit të disa dispozitave ligjore në fuqi. Ky projektligj synon qartësimin dhe unifikimin e procedurave në lidhje me proceset kalimtare duke synuar përmirësimin në drejtim të përmbylljes së tyre. Në mënyrë të veçantë, ndryshimet kryesisht synojnë rritjen e efektivitetit të zbatimit të ligjit, përmes përshpejtimit të procedurave dhe eliminimit të pengesave që janë evidentuar në praktikë gjatë ushtrimit të veprimtarisë për përfundimin e proceseve kalimtare të pronësisë, si dhe forcimin e mekanizmave të verifikimit të titujve të pronësisë, për të garantuar transparencë dhe siguri juridike në funksion të interesit publik.
Përveç objektivave primarë si më sipër, nëpërmjet qartësimit, saktësimit e plotësimit për disa institute të ligjit aktualisht në fuqi, projektligji synon forcimin e mëtejshëm të rregullimit të marrëdhënies juridike të pronësisë, zbatimin e unifikuar të këtij legjislacioni, duke e harmonizuar me akte të tjera ligjore, të cilat rregullojnë zhvillimin e territorit me qëllim zhvillimin e qëndrueshëm të territorit dhe mbrojtjen e infrastrukturës publike.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Projektligji nuk është parashikuar në programin analitik të projektakteve të ASHK-së për vitin 2026, miratuar me Vendimin e Këshillit të Ministrave nr.812, datë 30.12.2025 “Për miratimin e Programit të Përgjithshëm Analitik të Projektakteve që do të paraqiten për shqyrtim në Këshillin e Ministrave gjatë vitit 2026”. Projektligji është instrumenti parësor për të realizuar misionin madhor të qeverisë shqiptare që është çështja e pronave.Sidoqoftë, mund të themi se ai është një instrument që shpreh angazhimin e Qeverisë për të përmirësuar ecurinë e veprimtarisë administrative të ndërtimeve pa leje në funksion të përmbushjes dhe realizimit së detyrimeve të ligjore, që burojnë nga zbatimi i ligjit nr.20/2020 “Për përfundimin e proceseve kalimtare të pronësisë në RSH”, nëpërmjet saktësimit të disa procedurave që lidhen me proceset e legalizimit të ndërtimeve pa leje, etj. Projektakti i paraqitur për shqyrtim trajton çështjet që kanë të bëjnë me legalizimin e pasurive të paluajtshme, si një nga funksionet e domosdoshme shtetërore që garanton të drejtën e pronësisë mbi këto pasuri, në kuptim të Kushtetutës dhe të Kodit Civil. Duke marrë në konsideratë funksionin të cilit i shërben, projektligji është një mjet i rëndësishëm për realizimin e politikave të Qeverisë, që kanë të bëjnë me përmbylljen e proceseve kalimtare të pronësisë brenda afatit ligjor të parashikuar nga neni 82 i ligjit nr.20/2020, apo dhe brenda një afati sa më të shkurtër kohor.
Në këtë këndvështrim, mund të thuhet se projektligji i përgjigjet vizionit të Qeverisë për një proces:
· të mirërregulluar dhe pa boshllëqe ligjore;
· të thjeshtuar dhe lehtësisht të realizueshëm;
Në këtë kuptim, mund të themi se projektakti përbën një shprehje konkrete të vullnetit të Qeverisë për të zgjidhur problematikën, dhe lehtësuar procedurën e trajtimit dhe pasurisë së paluajtshme, si një çështje që ka penguar zhvillimin e vendit për një kohë tejet të gjatë.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektakti është instrument i rëndësishëm për të realizuar reformimin e legjislacionit dhe institucioneve të fushës së pasurive të paluajtshme duke u paraqitur si një “përgjigje” ndaj nevojave për përmirësim që janë konstatuar në kornizën ligjore aktuale si rezultat i aplikimit të ligjit në praktikë, marrëdhëniet juridike të krijuara në bazë të saj dhe në strukturat ekzistuese shtetërore që veprojnë në këtë fushë. 
Për sa më sipër, gjykojmë se përparësia e projektaktit është evidente nëse marrim parasysh rëndësinë e çështjeve të trajtuara prej tij, si dhe misionin për të cilin është hartuar dhe paraqitur për shqyrtim. 
Sqarojmë se dispozitat në përmbajtje të tij trajtojnë një aspekt të pashmangshëm të procesit të legalizimit, duke saktësuar dhe qartësuar procedurat lidhur me këtë proces, përcaktimin e përkufizimit të “vepër së infrastrukturës publike”, duke e harmonizuar atë me aktet e tjera ligjore të cilat kanë si objekt të tyre rregullimin e zhvillimit të territorit. Rëndësia e mbrojtjes dhe zhvillimit të hapësirave publike është shumëdimensionale. Ato përmbushin funksione thelbësore shoqërore, duke mundësuar ndërveprim qytetar, akses të barabartë për të gjitha shtresat e popullsisë dhe krijimin e një mjedisi urban gjithëpërfshirës. 
Dispozitat në përmbajtje të projektaktit trajtojnë etapën e parë proceduriale (dhe atë që është ndoshta më impenjative) të procesit të legalizimit: evidentimin faktik në terren të ndërtimeve informale. Për të bërë më të qartë rëndësinë e fushës së trajtuar nga projektakti, mjafton të përmendim faktin se pa konstatuar në terren objektet pa leje, është e pamundur të kryhet çdo veprim i mëtejshëm për legalizimin e tyre, pasi informacioni mbi gjendjen ndërtimore dhe shumica e të dhënave që nevojiten gjatë procesit, përfitohen pikërisht në këtë fazë. Nisur nga sa më sipër, është mëse e qartë përparësia që ka çdo ndryshim ligjor që synon përmirësimin e rendimentit në procedurat e evidentimit në terren. Kjo pasi efektshmëria në realizimin e këtyre procedurave është kusht i domosdoshëm për arritjen e objektivave që lidhen me konkludimin në një kohë sa më të shkurtër të procesit të legalizimit. Përpos fakteve të sipërpërmendura, projektakti trajton disa problematika specifike që kanë të bjënë me rastet e ndërtimeve të ngritura nga persona juridikë, si dhe saktëson procedurën që ndiqet në rastet e ankimeve administrative ndaj akteve administrative të nxjerra prej drejtorive vendore të ASHK-së, si dhe propozimin per saktësimin dhe qartësimin mbi rregullimin e rasteve të objekteve të kultit, etj,  të bashkësive fetare të ndërtuara përpara vitit 1991. Sqarimet e mëtejshme në lidhje me këtë çështje do të parashtrohen në kreun VI të këtij relacioni. Projektligji ofron zgjidhje konkrete për problematikat e konstatuara në drejtim të përmbylljes së proceseve kalimtare të pronësisë sipas afatit të parashikuar nga ligji. Efekti i pritshëm i projekaktit është përmirësimi i efiçencës në përmbushjen e detyrave që lidhen me proceset kalimtare të parashikuara në këtë ligj.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Për sa i përket çështjes së kushtetutshmërisë së projektaktit, nga pikëpamja formale, ai është instrumenti me anë të të cilit Këshilli i Ministrave realizon kompetencën e iniciativës ligjvënëse, që i është akorduar nga neni 81, pika 1, e Kushtetutës, ku:“Të drejtën për të propozuar ligje e ka Këshilli i Ministrave, çdo deputet, si dhe 20 mijë zgjedhës.”
Ndërsa në lidhje me kushtetutshmërinë e aktit, parë në këndvështrimin lëndor/thelbësor, vlerësojmë se projektligji i propozuar është në përputhje me parimet e së drejtës kushtetuese. 
Në këtë këndvështrim, gjykojmë gjithashtu se nuk ka asnjë inkonsistencë të projektligjit konkret me dispozitat kushtetuese që lidhen me të drejtën e pronës dhe me procesin e rregullt ligjor. Ndryshimet e propozuara përmes projektligjit trajtojnë aspektet administrative të lidhura me proceset kalimtare të pronësisë (të parashikuara në ligjin nr.20/2020 “Për përfundimin e proceseve kalimtare të pronësisë në Republikën e Shqipërisë”), si dhe rregullojnë procedurat e ankimit administrativ dhe gjyqësor të akteve të nxjerra në zbatim të këtij ligji. Këto ndryshime siç u sqarua dhe më sipër, janë të nevojshme për vet faktin dhe nevojën e evidentuar nga aplikimi në praktikë i ligjit dhe synojnë rritjen e efektivitetit të zbatimit të tij.
Për sa i përket çështjes së pozicionimit të projektligjit në raport me normat juridike në fuqi (të legjislacionit të brendshëm dhe atij ndërkombëtar), gjykojmë se nuk ka shumë hapësirë për ndikimin e tij në marrëdhënie juridike të rregulluara nga legjislacioni i fushave të tjera, kjo për vetë natyrën e tij.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Ky projekt vendim nuk synon përafrimin me ndonjë acquis të BE.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji i paraqitur për shqyrtim përmban dispozitat sa vijon: 
Neni 1: Propozon ndryshime në pikën 24 të nenit 4 të ligjit. 
Kjo dispozitë jep përkufizimin e termit “vepër e infrastrukturës publike”. Ndryshimet në këtë projektligj konsistojnë në saktësimin e këtij përkufizimi duke përfshirë edhe hapësirën publike në këtë përkufizim. Ky ndryshim vjen si nevojë e harmonizimit me akte të tjera ligjore, të cilat rregullojnë zhvillimin e territorit me qëllim zhvillimin e qëndrueshëm të territorit dhe mbrojtjen e infrastrukturës publike si pjesë e së cilës është edhe hapësirë publike, referuar përcaktimeve ligjore të ligjit nr.107/2014 “Për planifikimin dhe zhvillimin e territorit“, i ndryshuar. Rëndësia e mbrojtjes dhe zhvillimit të hapësirave publike është shumëdimensionale. Ato përmbushin funksione thelbësore shoqërore, duke mundësuar ndërveprim qytetar, akses të barabartë për të gjitha shtresat e popullsisë dhe krijimin e një mjedisi urban gjithëpërfshirës.
Neni 2: Propozon ndryshime në nenin 14 të ligjit. 
Këto ndryshime konsistojnë në saktësimin e procedurave lidhur me kalimin në pronësi pa shpërblim të tokës bujqësore nëpërmjet procedurave administrative që realizon ASHK në bashkëpunim me organet e vetëqeverisjes vendore sipas parashikimeve të këtij ligji. Ndryshimet bëhen në pikën 3 të këtij neni dhe konsistojnë në saktësimin e disa procedurave administrative të nevojshme që realizon ASHK që lidhen me verifikimin në terren të sipërfaqes së kërkuar nga subjektet dhe publikimin e të dhënave të kërkesës në ambjentet e Njësisë Administrative ku ndodhet pasuria (toka bujqësore) objekt i kërkese për kalim pronësise, drejtorisë vendore të ASHK-së në juridiksionin e së cilës përfsihet trajtimi i kërkesës, si dhe në faqen zyrtare të ASHK-së në përputhje me parashikimet e KPrAdministrative. Mënyra e realizimit të procedurave, afatet si dhe përfundimi i procedurës administrative për kërkesat për kalimin në pronësi pa shpërblim të tokës bujqësore behet në respektim të procedurave që realizohen sipas parashikimeve të këtij neni.
Neni 3 Propozon disa ndryshime dhe shtesa në nenin 17 të ligjit.
Ndryshimet në këtë nen kanë të bëjnë me një nga aspektet më të rëndësishëm të procesit të legalizimit, i cili është evidentimi në terren, pikënisja e një ndër proceseve të përfshira në ligjin nr.20/2020 “Për përfundimin e proceseve kalimtare të pronësië në Republikën e Shqipërisë”. Ndryshimi i parë ka të bëjë me pikën 5 të këtij neni, në të cilin parashikohet që nëse poseduesi i ndërtimit pa leje, me veprime konkrete pengon punonjësit e ASHK-së të kryejnë përditësimin e gjendjes ndërtimore, ASHK-ja vendos përjashtimin nga procesi i legalizimit. Ky ndryshim shikohet i nevojshën për vetë faktin që procesi i legalizimit është një proces kalimtar, ky ligj vendos një afat për përfundimin e tij, që është viti 2028. Për më tepër, duke qenë një proces, i cili është i lidhur me vullnetin e subjektit, nuk mund të qëndrojë i papërfunduar për një kohë të gjatë. Për më tepër, kjo dispozitë përfshin raste kur vetë subjekti me dashje i pengon punonjësit të kryejnë procesin e parë të legalizimit, pa të cilin nuk mund të vijojë procedura e mëtejshme dhe në këto raste moslejimi për kryerjen e procedurave të legalizimit shpreh mungesë vullneti nga ana e tij për vijimin e mëtejshëm të procedurës.
Ndryshimi i dytë ka të bëjë me pikën 6 në lidhje me parashikimin e procedurës që do të kryhet nga ana e ASHK-së në rastet kur nga evidentimi në terren nuk mund të identifikohet subjekti posedues i ndërtimit pa leje. Në këtë rast procedura do të kryhet konform dispozitave të Kodit të Procedurave Administrative lidhur me procedurat e njoftimit publik në ambjentet e Njësisë Administrative, drejtorisë vendore të ASHK-së në juridiksionin e së cilës përfshihet objekti, si dhe në faqen zyrtare të ASHK-së. Në rast se gjatë publikimit, ose në çdo kohë përpara përfundimit të procedurës administrative paraqitet subjekti pretendues për të drejta mbi ndërtimin pa leje, ASHK kryen procedurat administrative në emër të subjektit që provon posedimin mbi ndërtimin pa leje. Nëse pas kalimit të afatit 90 ditor nga njoftimi publik i kryer, nuk paraqitet subjekt posedues i ndërtimit pa leje, atëherë ASHK vendos moslegalizimin e ndërtimit pa leje dhe njofton autoritetet përgjegjëse të inspektimit  dhe/ose zhvillimit  dhe kontrollit të territorit. 
Ndryshim i tretë në këtë nen ka të bëjë me shtimin e një dispozite pas pikës 6, ku shtohet dispozita me numër 7,  në të cilën saktësohet fakti se kur do të konsiderohet ndërtimi pa leje dhe poseduesi në proces legalizimi. Në këto raste, ndërtimi pa leje dhe poseduesi konsiderohen në proces legalizimi, vetëm pasi ASHK konstaton se ndërtimi pa leje përfshihet në fushën e zbatimit të këtij ligji. Kjo dispozitë është në harmoni me dispozitat e tjera ligjore në të cilat përcaktohet se ndërtimi do të konsiderohet se përfshihet  në fushën e zbatimit të dispozitave të legalizimit, në bazë të neneve 17, pika 1 dhe 69, pika 9 të ligjit nr. 20/2020, pra pas verifikimit të periudhës kohore të ndërtimit të tij.

Pika 8 e këtij neni autorizon Këshillin e Ministrave në nxjerrjen e aktit nënligjor për përcaktimin e dokumentacionit dhe rregullave të hollësishme të evidentimit të ndërtimeve pa leje.
Neni 4: Propozohen disa shtesa në nenin 21 të ligjit bazë, ku shtohen pikat 2/1 dhe 2/2.
Ky ndryshim ka të bëjë me shtimin si subjekt që ka të drejtën e kërkimit të përfundimit të procedurave administrative të legalizimit brenda 30 ditëve nga paraqitja e kërkesës, edhe autoritetin e zhvillimit të territorit, në rastet kur ka një leje zhvillimi/ndërtimi në parcelën ku ndodhet ndërtimi pa leje. Ashtu si edhe poseduesët e ndërtimit pa leje, edhe ky subjekte duhet të paguajë një tarifë shërbimi shtesë që paguhet në rastet e kërkesës për tu zhvilluar procedura administrative e legalizimit në mënyrë të përshpejtuar, brenda 30 ditëve nga momenti i paraqitjes së kërkesës së subjekteve për të përfituar nga kjo procedurë, e cila është e detyrueshme pavarësisht nëse ndërtimi legalizohet apo jo. Kjo tarifë është përcaktuar me vendim të Këshillit të Ministrave sipas parashikimeve të pikës 1, gërma ë), e nenit 67 të ligjit nr.20/2020. Gjithashtu, në këtë nen është parashikuar edhe mënyra sesi vepron ASHK edhe kur nuk ka aplikim nga poseduesi i ndërtimit pa leje.
Neni 5: Propozohen disa shtesa në nenin 22 të ligjit bazë, ku shtohen pikat 2/1 dhe 2/2.
Këto shtesa kanë të bëjnë me parashikimin e rregullave dhe saktësimin e procedurave që zbaton ASHK në rastet kur poseduesi i ndërtimit pa leje nuk është pronar i parcelës ndërtimore dhe parcela mbi të cilën ndodhet ndërtimi pa leje është në pronësi të të tretëve dhe pjesë e një leje zhvillimi apo ndërtimi të miratuar nga KKTU, për të cilën është nënshkruar marrëveshje ndërmjet poseduesit te ndërtimit, pronarit të  truallit dhe investitorit/zhvilluesit për zhvillimin e projektit. ASHK me paraqitjen e kësaj marrëveshje edhe nëse ka lëshuar vendim për legalizimin e objektit, nuk vijon procedurat e kalimit të pronësisë mbi truallin e parcelës ndërtimore. Të drejtat dhe detyrimet ndërmjet palëve mbi parcelën ndërtimore konsiderohen të rregulluara sipas marrëveshjes së sipërcituar.
Gjithshtu, edhe kur poseduesi i ndërtimit nuk është pronar i parcelës ndërtimore dhe parcela mbi të cilën ndodhet ndërtimi pa leje është në pronësi të të tretëve dhe pjesë e një leje zhvillimi apo ndërtimi të miratuar nga KKTU, për të cilën është nënshkruar marrëveshje ndërmjet poseduesit të ndërtimit, pronarit të truallit dhe investitorit/zhvilluesit për zhvillimin e projektit, ASHK me paraqitjen e kësaj marrëveshje del me vendim për moslegalizim dhe përmbyll procesin administrativ. Të drejtat dhe detyrimet ndërmjet palëve (poseduesit-pronarit të truallit dhe investitorit/zhvilluesit) mbi parcelën ndërtimore konsiderohen të rregulluara sipas marrëveshjes së sipërcituar. Nëpërmjet këtij parashikimi merret parasysh vullneti i palëve (poseduesit-pronarit të truallit dhe investitorit/zhvilluesit) ndërmjet marrëveshjes së arritur ndërmjet tyre dhe kjo lehtëson përfundimin e procedurave administrative dhe lejon zhvillimin e marrëdhënieve civile ndërmjet palëve sipas vullnetit të tyre të parashikuar në marrëveshjen ndërmjet tyre.

Neni 6: Propozohet që në nenin 29, pas pikës 3, të shtohet pika 3/1, nëpërmjet të cilës saktësohet parashikimi mbi mënyrën sesi vepron ASHK kur autoritetet e zhvillimit të terriorit kërkojnë infomacion për objektin pa leje dhe nga verifikimi i kryer nga evidentimi fizik nga ASHK, rezulton se ky objekt nuk ekziston fizikisht në terren. ASHK pas kryerjes së procedurave të evidentimit në terren të objektit dhe konstatimit se ky objekt nuk ekziston fizikisht në terren,  vendos përjashtimin nga legalizimi të objektit dhe njofton autoritetin përkatës të zhvillimit të territorit mbi konstatimin e kryer dhe vendimmarjen për përjashtimin nga legalizimi të objektit.
Neni 7: Propozohen disa ndryshime dhe shtesa në nenin 31.
Ndryshimi i parë ka të bëjë me ndryshimin e titullit në “Ndërtimet e ngritura nga personat juridikë”.
Ndryshimi i dytë përcakton se në rastet e objekteve me shkelje të lejes së ndërtimit, miratimi i legalizimit kryhet për poseduesit e ndërtimit që kanë hyrë në marrëdhënie kontraktore me subjektet ndërtuese/investitore. Për ato njësi për të cilat nuk është lidhur kontratë apo aktmarrëveshje, legalizimi do të kryhet në emër të subjektit ndërtues/investitor. Në rastet kur subjekti ndërtues/investitor është shuar juridikisht dhe nuk ka të drejta reale në njësinë që po legalizohet, atëherë njësia legalizohet në favor të shtetit. Gjithashtu, detyrimet kontraktore që palët kanë mes tyre nuk shuhen, si dhe nuk e pengojnë procesin e legalizimit.
Ndryshimi i tretë në këtë nen ka të bëjë me shtimin e një dispozite, (pika 1/1),  e cila parashikon procedurën që do të ndiqet në rastet e mosmarrëveshjeve mes palëve (subjekt investitor/ndërtues me poseduesit e njësive apo pronarët e truallit) për të drejtat mbi njësinë individuale. Në këto raste, procedura e legalizimit do të vijojë pa përcaktuar subjektin përfitues, i cili do të përcaktohet pasi konflikti të zgjidhet nga gjykata. Shtimi i kësaj dispozite është me rëndësi për shkak se procesi i legalizmit, si një ndër proceset kalimtare të parashikuara në ligjin nr.20/2020 “Për përfundimin e proceseve kalimtare të pronësisë në Republikën e Shqipërisë”, është një proces administrativ, i cili duhet të përmbyllet brenda afatit kohor të përcaktuar në ligj dhe nuk mund të zgjatet pafundësisht për shkak të konflikteve që palët mund të kenë mes tyre dhe për më tepër krijon zvarritje pa fund të procedurave administrative. Konfiktet ndër vite midis subjekteve investitor/ndërtues dhe poseduesve kanë penguar përfundimin e procedurave të legalizimit të njësive individuale dhe mospërmbylljen e procedurave të legalizimit të ndërtimit tërësor të tij dhe njësive individuale përkatëse. Gjithashtu, nga zbatimi në praktikë i ligjit janë evidentuar një mori rastesh në të cilat procedura e legalizimit është e papërfunduar vetëm për shkak të mos përcaktimit të subjektit përfitues për shkak të konflikteve mes palëve. Në këtë rast, nga ana e ASHK-së do të verifikohet nëse objekti përmbush kriteret për kualifikim dhe përfituesi do të përcaktohet pas depozitimit të vendimit gjyqësor të formës së prerë që ka zgjidhur konfliktin civil mes palëve. Kjo mënyrë e parashikuar do të ndikojë pozitivisht në përfundimin e procedurave të legalizimit në rastet e objekteve me shkelje të lejes së ndërtimit, por njëkohësisht detyrimet kontraktore ndërmjet palëve në këto raste nuk shuhen, por do të zgjidhen me mirëkuptim midis palëve apo zgjidhen civilisht.
Ndryshimi i katërt ka të bëjë me saktësimin e autoritetit të cilit ASHK duhet ti dërgojë listën e subjekteve zhvilluese/investitore, të cilët kanë shkelur kushtet e lejes së ndërtimit apo që nuk bashkëpunojnë me ASHK për plotësimin e dokumentacionit për legalizim. Saktësimi ka të bëjë me faktin që më parë parashikohej vetëm njësia e vetëqeverisjes vendore në nivel vendor, ndërsa tani është shtuar edhe Autoriteti i Zhvillimit të Territorit në nivel qendror, si autoritet kombëtar për zhvillimin e territorrit.
Parashikimi i fundit ka të bëjë me autorizimin ligjor që Këshilli i Ministrave të përcaktojë rregullat dhe procedurat e veçanta për përfundimin e procedurës së legalizimit në favor të poseduesve me akt nënligjor.
Neni 8: Propozohet që në nenin 34, pas pikës 7 të shtohet pika 8.
Pika 8 që shtohet saktëson procedurën sesi vepron ASHK në rastet kur gjatë verifikimit në terren të  objektit pa titull, punonjësit e ASHK-së pengohen me veprime konkludente dhe në këtë rast në fillim ASHK vendos pezullimin e procedurave. Nëse me kalimin e këtij afati pas riverifikimeve në terren, përsëri punonjësit nuk lejohen të kryehet evidentimi, atëherë ASHK vendos përjashtimin nga procesi i kalimit në pronesi të objektit pa titull dhe truallit funksional. Për më tepër, kjo dispozitë përfshin rastet kur vetë subjekti me dashje i pengon punonjësit të kryejnë procesin e verifikimit, pa të cilin nuk mund të vijojë procedura e mëtejshme dhe në këto raste moslejimi për kryerjen e procedurave, shpreh mungesë vullneti nga ana e tij për vijimin e mëtejshëm të procedurës.
Neni 9: Në nenin 59 në fund të pikës 3, shtohet fjalia si vijon: “Këto institucione heqin dorë nga e drejta e padisë sipas dispozitave të Kodit të Procedurës Civile”. 
Kjo dispozitë parashikon rastet kur ka padi të ngritura nga institucione shtetërore përpara hyrjes në fuqi të këtij ligji, të cilat nuk janë gjykuar me vendim gjyqësor të formës së prerë për pavlefshmëri apo shfuqizim të titujve dhe njohjen  e pasurisë shtetërore për rastet e parashikuara në pikën 1 të nenit 59, ku saktësohet se këto institucione do të heqin dorë nga e drejta e padisë sipas dispozitave të Kodit të Procedurës Civile. Ky saktësim është i nevojshëm të bëhet për shkak se për këto raste konsiderohen të vlefshme të gjitha aktet për pronësinë private të nxjerra nga institucionet shtetërore të nxjerra përpara hyrjes në fuqi të këtij ligji, pavarësisht parregullsive të formës, procedurës apo përmbajtjes  nëse është e pranishme një nga rrethanat e mëposhtme:
a) Përfituesi i pronës e ka kaluar të drejtën e pronësisë mbi pasurinë tek të tretët,
b) Pasuria është zhvilluar sipas legjislacionit për planifikimin dhe zhvillimin e territorit.
pra tashmë këto raste janë rregulluar nga parashikimet e pikës 1, të nenit 59 të ligjit dhe në këto kushte nuk paraqitet më e nevojshme vazhdimi i një procesi gjyqësor me këtë objekt.

Neni 10:  Propozon shtimin e një kreu të ri në projektligj, Kreut IX/a “Kalimi në pronësi i objekteve dhe sipërfaqeve funksionale të tokës të bashkësive fetare”, i cili përmban parashikime për qartësimin dhe saktësimin e trajtimit të rasteve të kalimit në pronësi të objekteve të bashkesive fetare dhe sipërfaqeve funksionale të tokës të këtyre objekteve në Republikën e Shqipërisë, ku përfshihen objektet e kultit, objektet me destinacion për shërbime sociale, shëndetësore ose arsimore që lidhen me veprimtarinë e bashkësive fetare, të cilat janë ndërtuar përpara viteve 91, por nga pikëpamja juridike nuk e kanë të qartësuar dhe saktësuar marrëdhënien juridike të pronësisë sipas parashikimeve të Kodit Civil, ç’ka e bën të pamundur përfundimin e procesit të regjistrimit të këtyre pasurive në regjistrin kadastral.
Saktësimi dhe qartësimi i situatës juridike të pronësisë dhe nxjerrja e normave juridike i shërben sigurisë dhe qendrueshmërisë se marredhenieve te pronesise dhe qarkullimit civil të tyre. Ky proces te subjektet e së drejtës ka për qellim të krijojë jo vetëm bindjen se përmbajtja e normave juridike garanton siguri dhe qëndrueshmëri për të ardhmen, por tu sigurojë edhe mbrojtje ligjore të drejtave të tyre. Nëpërmjet rregullimit ligjor garantohet siguria juridike, ku nëpërmjet të cilës garantohet respektimi i të drejtave të fituara dhe i pritshmërive të ligjshme të subjekteve të së drejtës. Në këtë kre janë parashikuar kategoria e objekteve që i nënshtrohen parashikimeve të këtij kreu, mënyra e fillimit të procedurës administrative, mënyra e kalimit të sipërfaqes funksionale të tokës në funksion të këtyre objekteve, etj.

Neni 11: Propozon ndryshime në nenin 66 të ligjit.
Ndryshimet në këtë nen kanë të bëjnë me ndryshimin e titullit të nenit, si dhe faktin se pas pikës 2, shtohen pikat 2/1, 2/21 dhe 2/3.
Konkretisht ndryshimet në këtë nen konsistojnë në shtimin e tri pikave të tjera, të cilat rregullojnë procedurën që do të ndiqet nga organi administrativ, në këtë rast ASHK, për rastet e akteve administrative të nxjerra në kuadër të ligjit nr.20/2020 “Për përfundimin e proceseve kalimtare të pronësisë në Republikën e Shqipërisë”, në rastet kur konstatohet kryesisht paligjshmëria e vendimmarjes administrative. Përkatësisht, kjo ka të bëjë më situatat kur strukturat e ASHK-së gjatë ushtrimit të funksioneve të përcaktuara në ligjin nr.111/2018 “Për Kadastrën” dhe Ligjin nr.20/2020 “Për përfundimin e proceseve kalimtare të pronësisë në RSH”, kryesisht konstatojnë për vendimmarrje të paligjshme. Kodi i Procedurave Administrative në dispozitat e tij parashikon të drejtën e kontrollit administrativ nga organi administrativ dhe vendimmarjen e tij lidhur me rastet e konstatimin e pavlefshmerisë abosulute (neni 108) dhe pavlefshmërisë relative (paligjshmërisë së aktit administrativ neni 109) të akteve administrative. Në përputhje me parashikimet e Kodit të Procedurave Administrative neni 113, organi administrativ kryesisht ka të drejtë të anulojë apo shfuqizojë aktin administratrativ nëse nuk përmbush kërkesat e këtij kodi lidhur me kërkesat ligjore për vlefshmërinë e aktit administrativ( neni 113 i KPR Administrative  parashikon se : “Nje akt administrativ mund të anulohet apo shfuqizohet kryesisht nga organi publik që ka në kompetencë të nxjerrë aktin, nga organi i tij epror apo nga një orga tjetër i parashikuar shprehimisht në ligj”).Në këto raste, nga ana e strukturave të ASHK-së do të kryhen konstatimet përkatëse duke evidentuar tri raste:
1) Kur paligjshmëria konstatohet brenda afatit të parashikuar nga Kodi i Procedurave Administrative dhe pasuria nuk ka kaluar në pronësi të të tretëve, pra rezulton akoma në pronësi të përfituesit të aktit, strukturat përgjegjëse të ASHK-së shfuqizojnë apo anulojnë aktin administrativ të paligjshëm ose konstatojnë pavlefshmërinë absolute të tij, tërësisht apo pjesërisht. Vendimi ka efekt të menjëhershëm dhe pasqyrohet në seksionin përkatës të kartelës së pasurisë së paluajtshme. Në rastet ku subjekti e ankimon vendimin në rrugë administrative, zbatimi i tij do të pezullohet deri në marrjen e vendimit përfundimtar nga struktura përgjegjëse për ankimet.
2) Kur paligjshmëria konstatohet pas afatit të parashikuar nga Kodi i Procedurave Administrative, ose kur pasuria është kaluar në favor të të tretëve, vendimi i ASHK-së për shfuqizim, anulimin apo konstatimin e aktit i përcillet Avokaturës së Shtetit apo subjektit të legjitimuar, së bashku me relacionin e hollësishëm që përmban parashtrim të fakteve si dhe argumentim ligjor, duke e njoftuar edhe për ngritjen e padisë përkatëse pranë Gjykatës kompetente. Vendimi i strukturave të ASHK-së nuk sjell efekte pa u gjykuar mosmarrëveshja me vendim gjyqësor të formës së prerë.
Gjithashtu, në këtë nen rregullohet edhe mënyra e trajtimit të rasteve për të cilat janë miratuar edhe vendimet e Këshillit të Ministrave të nxjerra sipas pikës 6, të nenit 22 të këtij ligji në vijim të aktit të legalizimit të paligjshëm. Në këto raste, ASHK mer masa për propozimin e shfuqizimit apo anulimit të këtyre vendimeve pasi të jetë shfuqizuar, anuluar apo konstatuar pavlefshmëria e aktit administrativ. Pezullohet ekzekutimi i vendimit të Këshillit të Ministrave të kompesimit për parcelën ndërtimore përkatëse dhe ASHK njofton Agjencinë e Trajtimit të Pronave për të mos disbursuar shumën e kompesimit të miratuar më parë ndaj ish pronarit joposedues. Nëse shuma është disbursuar, parcela ndërtimore e cila para kalimit në pronësi të përfituesit të vendimit të pavlefshëm të legalizimit ka qenë në pronësi të personave privatë, u kthehet këtyre të fundit vetëm pasi të kthejnë shumën e kompesimit të miratuar më parë ndaj (ish) pronarit joposedues. Deri në momentin e kthimit të shumës së kompensimit të marë nga subjekti  mbi pasurinë regjistrohet hipoteka ligjore.
Në çdo rast vendimi i strukturave të ASHK-së i njoftohet brenda 5 ditëve palëve të interesuara. Me anë të këtyre ndryshimeve, kërkohet të zgjidhet situata në të cilat evidentohen akte të paligjshme të nxjerra nga drejtoritë vendore të ASHK-së. Në çdo rast respektohet procedura e njoftimit të subjektit, por edhe e rregullimit të pasojave që mund të sjellë akti.
Neni 12: Propozohet që në nenin 67 pas gërmës “g” të shtohet gërma “gj” me permbajtje : gj.“ Tarifa e shërbimit për kalimin në pronësi të bashkësive fetare sipas parashikimeve të Kreut IX/a të këtij ligji”. Në kushtet kur në këtë nen janë të parashikuara nga pikëpamja ligjore të gjitha llojet e tarifave që aplikon ASHK gjatë veprimtarisë së saj administrative për realizimin e proceseve kalimtare të pronësisë si institucion me vetfinancim dhe të nevojshme për ushtrimin e veprimtarisë së saj administrative, është e nevojshme që me shtimin e Kreut IX/a në projektligj për trajtimin e rasteve të kalimit në pronësi të bashkësive fetare të objekteve te kultit, etj, të parashikohet edhe një tarifë shërbimi për këto raste.
Neni 13: Propozohet që në nenin 69 të ligjit, pas pikës 9 të shtohet pika 10, ku parashikohet mënyra e rregullimit të rasteve të ndërtimeve pa leje, të cilat  shërbejnë për ushtrimin e veprimtarisë administrative dhe funksionale të institucioneve shtetërore.

Neni 14 Parashikon hyrjen në fuqi të ligjit pas botimit në Fletoren Zyrtare.

VII. INSTITUCIONET DHE ORGANET QË NGARKOHEN PËR ZBATIMIN E AKTIT

Institucioni i ngarkuar për zbatimin e projektligjit është Agjencia Shtetërore e Kadastrës, e cila do të jetë institucioni ligjzbatues për të gjitha procedurat e parashikuara në projektligj.

VIII. MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT
Hartimi i projektaktit të paraqitur për shqyrtim është realizuar nga Agjencia Shtetërore e Kadastrës në bashkëpunim me Kryeministrinë.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Për sa u përket çështjeve financiare, mendojme se nuk do kete  efekte ne buxhetin e shtetit.

